রবি কার

**রবার্ট রবি বায়ার্স কার** (; জন্ম: ১৬ জুন, ১৯৬১) ব্রিসবেন এলাকায় জন্মগ্রহণকারী সাবেক অস্ট্রেলীয় আন্তর্জাতিক ক্রিকেটার। অস্ট্রেলিয়া ক্রিকেট দলের অন্যতম সদস্য ছিলেন তিনি। ১৯৮০-এর দশকের মাঝামাঝি সময়ে সংক্ষিপ্ত সময়ের জন্যে অস্ট্রেলিয়ার পক্ষে আন্তর্জাতিক ক্রিকেটে অংশগ্রহণ করেছেন।

ঘরোয়া প্রথম-শ্রেণীর অস্ট্রেলীয় ক্রিকেটে কুইন্সল্যান্ড দলের প্রতিনিধিত্ব করেন। সব মিলিয়ে চারবার কুইন্সল্যান্ডের সদস্যরূপে চারবার শেফিল্ড শিল্ডের চূড়ান্ত খেলায় অংশ নিয়েছিলেন তিনি। দলে তিনি মূলতঃ ডানহাতি ব্যাটসম্যান হিসেবে খেলতেন। এছাড়াও, লেগ ব্রেক গুগলি বোলিংয়ে পারদর্শী ছিলেন **রবি কার**।

## প্রথম-শ্রেণীর ক্রিকেট
১৯৮১-৮২ মৌসুম থেকে ১৯৮৯-৯০ মৌসুম পর্যন্ত রবি কারের প্রথম-শ্রেণীর খেলোয়াড়ী জীবন চলমান ছিল। কুইন্সল্যান্ডের পক্ষে প্রথম-শ্রেণীর ক্রিকেটে অংশ নিয়েছেন। এ পর্যায়ে চারবার শেফিল্ড শিল্ডের চূড়ান্ত খেলায় কুইন্সল্যান্ডের পক্ষে খেলেন।

১৯৮০-৮১ মৌসুমে কুইন্সল্যান্ড কোল্টসের সদস্যরূপে তাসমানিয়ার বিপক্ষে অপরাজিত ৮২ রানের ইনিংস খেলেন। নভেম্বর, ১৯৮১ সালে ওয়েস্টার্ন অস্ট্রেলিয়ার বিপক্ষে প্রথম-শ্রেণীর ক্রিকেটে অভিষেক ঘটে। ৪ রান সংগ্রহ করতে পেরেছিলেন তিনি। নিজস্ব তৃতীয় প্রথম-শ্রেণীর খেলায় সাউথ অস্ট্রেলিয়ার মুখোমুখি হন ও ১০৩ রান তুলেছিলেন তিনি। সাউথ অস্ট্রেলিয়ার বিপক্ষে ৬৬ এবং ওয়েস্টার্ন অস্ট্রেলিয়ার বিপক্ষে একটি খেলায় ১৫৮ ও ১০১ রান তুলতে পেরেছিলেন।

১৯৮১-৮২ মৌসুমের গ্রীষ্মকালে ৪১.১৫ গড়ে ৬১৩ রান তুলেন। এ পর্যায়ে কেপলার ওয়েসেলসের সাথে স্মরণীয় উদ্বোধনী জুটি গড়েন। একদিনের ক্রিকেটেও দূর্দান্ত খেলেন তিনি। ওয়েস্টার্ন অস্ট্রেলিয়ার বিপক্ষে ৬৮ বলে ৫০ রান তুলে ম্যান অব দ্য ম্যাচের পুরস্কার লাভ করেন। ম্যাকডোনাল্ডস কাপের চূড়ান্ত খেলায় অংশ নেন তিনি। খেলায় তিনি মাত্র ১ রান তুললেও কুইন্সল্যান্ড দল জয়লাভে সক্ষম হয়।

পরবর্তী গ্রীষ্মে সফররত ইংরেজ দলের বিপক্ষে ৬৫ রান তুলে যাত্রা শুরু করেন। এরপর, তাসমানিয়ার বিপক্ষে ১১২ রান তুলেন। সাময়িকভাবে দুর্বল ক্রীড়াশৈলী প্রদর্শন করলেও সফররত নিউজিল্যান্ডীয় একাদশের বিপক্ষে ১০২ রান তুলেন। এ পর্যায়ে কেপলার ওয়েসেলসের সাথে ২৩২ রানের জুটি গড়েন। এনএসডব্লিউ’র বিপক্ষে ৭২ ও ভিক্টোরিয়ার বিপক্ষে ১৩২ রান তুলেন। তন্মধ্যে, ওয়েসেলসের সাথে ৩৮৮ রানের জুটি গড়েছিলেন রবি কার। ৩৯.৮১ গড়ে ৮৭৬টি প্রথম-শ্রেণীর রান তুলেন তিনি।

ডার্ক ওয়েলহামের নেতৃত্বে ডেভিড বুন ও ওয়েন ফিলিপসের সাথে তিনিও কিশোর অস্ট্রেলিয়া দলের সদস্যরূপে জিম্বাবুয়ে গমন করেন। দুইটি প্রথম-শ্রেণীর খেলায় অংশ নিয়ে ১২.৩৩ গড়ে ৩৭ রান তুলেন। একটি একদিনের খেলায় তিনি ৫৮ রান তুলেন।

## স্বর্ণালী সময়
১৯৮৩-৮৪ মৌসুমের গ্রীষ্মকালে পাকিস্তানি একাদশের বিপক্ষে ৫১, তাসমানিয়ার বিপক্ষে ৭৫, ওয়েস্টার্ন অস্ট্রেলিয়ার বিপক্ষে ১০৩, ও সাউথ অস্ট্রেলিয়ার বিপক্ষে ১৩৬ রান করেন। ফলশ্রুতিতে, ওয়েস্ট ইন্ডিজ গমনার্থে তার অন্তর্ভুক্তির উজ্জ্বল সম্ভাবনা গড়ে উঠে। এছাড়াও, ভিক্টোরিয়ার বিপক্ষে তিনি ১৬৬ রান তুলেছিলেন।

তবে, রবি কারকে ওয়েস্ট ইন্ডিজ সফরে নেয়া হয়নি। এর পরিবর্তে শেফিল্ড শিল্ডের চূড়ান্ত খেলায় তিনি অংশ নেন। ৫৬ ও ৪ রান তুলেন। ঐ খেলায় তার দল কুইন্সল্যান্ড পরাজয়বরণ করে। ঐ গ্রীষ্মে তিনি প্রথম-শ্রেণীর ক্রিকেটে ৩৯.৩৯ গড়ে ৮৬৬ রান তুলতে সক্ষম হন।

১৯৮৩-৮৪ মৌসুমে ম্যাকডোনাল্ডস কাপের খেলায় ৫০ ও ৯২ রান তুলেন। শেফিল্ডের খেলায় ভিক্টোরিয়ার বিপক্ষে ১০৬ রান সংগ্রহ করেন। শ্রীলঙ্কান একাদশের বিপক্ষে একদিনের খেলায় কুইন্সল্যান্ডের সদস্যরূপে ৮৭ রানের ইনিংস খেলেন।

ওয়েস্ট ইন্ডিজের বিপক্ষে অস্ট্রেলিয়া দল বেশ সমস্যায় নিপতিত হয়। কয়েকজন ক্রিকেটবোদ্ধাদের ধারণা ছিল যে, দ্বিতীয় টেস্টের জন্যে তাকে কেপলার ওয়েসেলসের পরিবর্তে স্থলাভিষিক্ত করা হবে। তবে তা হয়নি ও ওয়েসেলস খেলার ছন্দে ফিরে আসেন। চতুর্থ টেস্টের পূর্বে গ্রেইম উডের আঘাতপ্রাপ্তির ফলে তাকে সংরক্ষিত খেলোয়াড় হিসেবে দলে অন্তর্ভুক্ত করা হয়। কিন্তু গ্রেইম উড খেলার পূর্বে আরোগ্য লাভ করতে সক্ষম হন।

গ্রীষ্মের মাঝামাঝি সময় পর্যন্ত তিনি স্বাভাবিক ছন্দে ছিলেন না। তবে, তাসমানিয়ার বিপক্ষে ৬০ ও ২০১ রান তুলেন। শেফিল্ড শিল্ডের চূড়ান্ত খেলায় ৯ ও ০ রান করেন। এনএসডব্লিউ’র বিপক্ষে তার দল পরাজিত হয়। ১৯৮৪-৮৫ মৌসুমে ৪৪.৫০ গড়ে ৬২৩ রান তুলেন। তাসমানিয়ার বিপক্ষে ২০১ রান তুলেন তিনি।

## আন্তর্জাতিক ক্রিকেট
সমগ্র খেলোয়াড়ী জীবনে দুইটিমাত্র টেস্ট ও চারটিমাত্র একদিনের আন্তর্জাতিকে অংশগ্রহণ করেছেন রবি কার। ২২ নভেম্বর, ১৯৮৫ তারিখে সিডনিতে সফরকারী নিউজিল্যান্ড দলের বিপক্ষে টেস্ট ক্রিকেটে অভিষেক ঘটে তার। এরপর, ৩০ নভেম্বর, ১৯৮৫ তারিখে পার্থে একই দলের বিপক্ষে সর্বশেষ টেস্টে অংশ নেন তিনি।

ঘরোয়া ক্রিকেটে দূর্দান্ত ক্রীড়াশৈলী প্রদর্শনের স্বীকৃতিস্বরূপ তাকে বিশ্ব সিরিজ কাপের দ্বিতীয় চূড়ান্ত খেলায় ওয়েস্ট ইন্ডিজের মুখোমুখি হবার জন্য অস্ট্রেলিয়ার ওডিআই দলে অন্তর্ভুক্ত করা হয়। দ্বিতীয় খেলায় তাকে দ্বাদশ খেলোয়াড় হিসেবে রাখা হলেও তৃতীয় খেলায় কিম হিউজের পরিবর্তে অভিষেক ঘটানো হয়। তিন নম্বরে ব্যাটিংয়ে নেমে কার ৪ রান তুলতে সমর্থ হন। ঐ খেলায় অস্ট্রেলিয়া দল পরাজয়বরণ করে।

এর পরপরই বিশ্ব ক্রিকেট চ্যাম্পিয়নশীপের ন্যায় সংক্ষিপ্ত সিরিজে অস্ট্রেলিয়ার ওডিআই দলে তাকে রাখা হয়। ইংল্যান্ডের বিপক্ষে জয়ের লক্ষ্যমাত্রায় নেমে কেপলার ওয়েসেলসকে সাথে নিয়ে ব্যাটিং উদ্বোধনে নামেন। ১২৬ বল অপরাজিত ৮৭ রান তুলেন। রবি কার ম্যান অব দ্য ম্যাচের পুরস্কার লাভ করেন। পাকিস্তানের বিপক্ষে ২ রান ও ভারতের বিপক্ষে ৪ রান করেন।

সংযুক্ত আরব আমিরাতে অস্ট্রেলিয়া দলের সদস্যরূপে গমন করেন। সেখানে অস্ট্রেলিয়া দল একদিনের প্রতিযোগিতায় অংশ নেয়। কিন্তু, তাকে কোন আন্তর্জাতিকে অংশগ্রহণ করানো হয়নি ও আর তাকে অস্ট্রেলিয়ার পক্ষে একদিনের খেলায় অংশ নিতে দেখা যায়নি। ১৯৮৫ সালের অ্যাশেজ সিরিজেও তাকে রাখা হয়নি।

তবে, অক্টোবর, ১৯৮৫ সালে জিম্বাবুয়ে গমনার্থে অস্ট্রেলিয়ার অনূর্ধ্ব-২৫ দলের অধিনায়ক করা হয়েছিল। প্রথম-শ্রেণীর ক্রিকেটে ২৫.৭৫ গড়ে ১০৩ রান তুলেন। ব্যক্তিগত সর্বোচ্চ করেন ৬৮ রান।

## টেস্ট ক্রিকেট
সাউথ অস্ট্রেলিয়ার বিপক্ষে ৮০ রান তোলার পূর্বে ১৯৮৫-৮৬ মৌসুমে বেশ ধীরলয়ে যাত্রা শুরু করেন। সফরকারী নিউজিল্যান্ড দলের বিপক্ষে সিরিজের দ্বিতীয় টেস্টে তাকে খেলানো হয়। তিনি অ্যান্ড্রু হিলডিচের স্থলাভিষিক্ত হন। প্রথম ইনিংসে ৭ বলে ৭ ও দ্বিতীয় ইনিংসে ৫৫ বলে ৭ রান করেন। অস্ট্রেলিয়া দল ঐ খেলায় বেশ ভালোমানের স্পিন বোলিংয়ের বদৌলতে চার উইকেটে জয়লাভে সমর্থ হয়।

তৃতীয় টেস্টেও রবি কারকে রাখা হয়। ভাঙ্গা আঙ্গুল নিয়ে ১৭ ও ০ রান করেন। অস্ট্রেলিয়া দল ঐ টেস্টে পরাভূত হয়।

## দলে প্রত্যাখ্যান
ভারতের বিপক্ষে পরবর্তী টেস্ট সিরিজে তাকে দলের সদস্যরূপে রাখা হয়। জিওফ মার্শকে অগ্রাধিকার দিয়ে তাকে দ্বাদশ খেলোয়াড় হিসেবে দলে রাখা হয়। ডেভিড বুন ও জিওফ মার্শ ব্যাটিং উদ্বোধনে নেমে বেশ সফল হন। ঐ গ্রীষ্মে তাকে কোন একদিনের আন্তর্জাতিকে অংশগ্রহণের জন্যে আমন্ত্রণ জানানো হয়নি।

এনএসডব্লিউ’র বিপক্ষে ৮৪ ও ৫০ রান করেন। এনএসডব্লিউ’র বিপক্ষে ১০২ রান তুলেন ও নিজস্ব তৃতীয় শেফিল্ড শিল্ডের চূড়ান্ত খেলায় অংশ নেন। ৬৪ ও ৩৪ রান তুলেন। খেলায় কুইন্সল্যান্ড দল ড্র করলে শিল্ড লাভ করতে পারেনি। ঐ গ্রীষ্মে ৩২.০৫ গড়ে ৬০৯ রান তুলেন। ১৯৮৬-৮৭ মৌসুমে ৩৯.৭৬ গড়ে ৬৭৬ রান সংগ্রহ করেন। তন্মধ্যে, ম্যাকডোনাল্ডস কাপের একটি খেলায় সাউথ অস্ট্রেলিয়ার বিপক্ষে ৯২ রান সংগ্রহ উল্লেখযোগ্য ছিল। সফররত ইংরেজ দলের বিপক্ষে ৯৫, তাসমানিয়ার বিপক্ষে ৮৮, শিল্ডের খেলায় ৭৬, এনএসডব্লিউ’র বিপক্ষে ৮২ ও তাসমানিয়ার বিপক্ষে ১৪০ করেন।

ডিসেম্বর, ১৯৮৬ মাতাল অবস্থায় গাড়ি চালানোর অভিযোগে দোষীসাব্যস্ত হন। তাসত্ত্বেও, নিয়মিত অধিনায়ক অ্যালেন বর্ডারের অনুপস্থিতিতে কুইন্সল্যান্ডের ভারপ্রাপ্ত অধিনায়কের দায়িত্ব পালন করেন।

১৯৮৭-৮৮ মৌসুমে ৩৯.৬৫ গড়ে ৭৯৩ রান তুলেন। তন্মধ্যে, সাউথ অস্ট্রেলিয়ার বিপক্ষে ৯১ রানের ইনিংস খেলেছিলেন তিনি। এনএসডব্লিউ’র বিপক্ষে ১০৭, ওয়েস্টার্ন অস্ট্রেলিয়ার বিপক্ষে ১০২, তাসমানিয়ার বিপক্ষে ৬২ ও ৯৬ করেন। আরও একবার শেফিল্ড শিল্ডের চূড়ান্ত খেলায় অংশ নেন। ওয়েস্টার্ন অস্ট্রেলিয়ার বিপক্ষে ৪৭ ও ২ করেন।

আগস্ট, ১৯৮৮ সালে গাড়ি দূর্ঘটনায় আঘাত পান। এ মৌসুমে তিনি বেশ দুর্বলমানের খেলা উপহার দেন। ২৫.৫০ গড়ে ১৫৩ রান তুলেন। সর্বোচ্চ করেন ৬৯ রান। ১৯৮৯-৯০ মৌসুমে ২৭.৬৯ গড়ে ৩৬০ রান তুলেন। তন্মধ্যে, একটি খেলায় ৮৬ করেছিলেন। আরেকটি খেলায় ১২৩ তুলেন। এটিই প্রথম-শ্রেণীর ক্রিকেটে তার সর্বশেষ অংশগ্রহণ ছিল।

ব্যক্তিগত জীবনে বিবাহিত তিনি। এসি কার নাম্নী তার এক কন্যা রয়েছে।

## তথ্যসূত্র

## আরও দেখুন
* ডগলাস কার
* ডেভ গিলবার্ট
* অস্ট্রেলীয় টেস্ট ক্রিকেটারদের তালিকা
* প্রথম-শ্রেণীর ক্রিকেট দলসমূহের বর্তমান তালিকা
* আন্তর্জাতিক ক্রিকেটে অংশগ্রহণকারী পরিবারের তালিকা

## বহিঃসংযোগ
* 
* 

বিষয়শ্রেণী:১৯৬১-এ জন্ম
বিষয়শ্রেণী:জীবিত ব্যক্তি
বিষয়শ্রেণী:অস্ট্রেলীয় ক্রিকেটার
বিষয়শ্রেণী:অস্ট্রেলিয়ার টেস্ট ক্রিকেটার
বিষয়শ্রেণী:অস্ট্রেলিয়ার একদিনের আন্তর্জাতিক ক্রিকেটার
বিষয়শ্রেণী:কুইন্সল্যান্ডের ক্রিকেটার
বিষয়শ্রেণী:ব্রিসবেন থেকে আগত ক্রিকেটার
বিষয়শ্রেণী:২০শ শতাব্দীর অস্ট্রেলীয় পুরুষ ক্রীড়াবিদ